ໃນໂອກາດເຂົ້າຮ່ວມພິທີເຊັນບົດບັນທຶກການຮ່ວມມື ແລະ ການປະສານງານ ລະຫວ່າງກໍາມາທິການການຕ່າງປະເທດ ສະພາແຫ່ງຊາດ ແລະ ກະຊວງການຕ່າງປະເທດ ໃນວັນທີ 23 ສິງຫາ 2022 ທ່ານ ປອ. ໄຊສົມພອນ ພົມວິຫານ ກຳມະການກົມການເມືອງສູນກາງພັກ, ປະທານສະພາແຫ່ງຊາດ ສະເໜີກໍາມາທິການການຕ່າງປະເທດ ສະພາແຫ່ງຊາດ ແລະ ກະຊວງການຕ່າງປະເທດ ເອົາໃຈໃສ່ 8 ບັນຫາສຳຄັນດັ່ງນີ້:
1. ການນຳຂອງທັງ 2 ອົງການສືບຕໍ່ເອົາໃຈໃສ່ຊີ້ນໍາ-ນໍາພາຢ່າງໃກ້ຊິດວຽກງານການເຄື່ອນໄຫວຕ່າງປະເທດ, ຖືສຳຄັນການພົວພັນປະສານງານກັນ ລະຫວ່າງ ກໍາມາທິການການຕ່າງປະເທດ ສະພາແຫ່ງຊາດ ແລະ ກະຊວງການຕ່າງປະເທດ ໂດຍການສ້າງ ແລະ ປັບປຸງກົນໄກ, ລະບອບແບບແຜນວິທີເຮັດວຽກ ໃຫ້ສອດຄ່ອງກັບເງື່ອນໄຂ ແລະ ສະພາບຕົວຈິງຂອງປະເທດເຮົາໃນປັດຈຸບັນ ເພື່ອຮັບປະກັນໃຫ້ການເຄື່ອນໄຫວວຽກງານການຕ່າງປະເທດໃນໄລຍະໃໝ່ ສອດຄ່ອງກັບແນວທາງນະໂຍບາຍການຕ່າງປະເທດຂອງພັກ, ພ້ອມກັນສ້າງເງື່ອນໄຂສາກົນທີ່ສະດວກແກ່ພາລະກິດປົກປັກຮັກສາ ແລະ ສ້າງສາພັດທະນາປະເທດຊາດຂອງພວກເຮົາ;
2. ສືບຕໍ່ປະສານສົມທົບກັນໃນການຄົ້ນຄວ້າ ສ້າງກົດໝາຍ ແລະ ນິຕິກຳໃຕ້ກົດໝາຍໃນຂົງເຂດການຕ່າງປະເທດ ທີ່ຍັງຄົງຄ້າງຈຳນວນໜຶ່ງ ເປັນຕົ້ນແມ່ນການສ້າງຮ່າງກົດໝາຍວ່າດ້ວຍໜັງສືຜ່ານແດນ, ການສ້າງສັນຍາ, ສົນທິສັນຍາສາກົນ, ບົດບັນທຶກຊ່ວຍຈໍາ ແລະ ຂໍ້ຕົກລົງຕ່າງໆ ລະຫ່ວາງສະພາແຫ່ງຊາດ, ສະພາປະຊາຊົນທ້ອງຖິ່ນ ກັບ ລັດຖະສະພາຂອງບັນດາປະເທດເພື່ອນມິດເປັນຕົ້ນ ເພື່ອນມິດຍຸດທະສາດ ໃຫ້ມີເນື້ອໃນຄົບຖ້ວນ, ຈະແຈ້ງ ແລະ ຮັດກຸມ ຮັບປະກັນຄວາມຖືກຕ້ອງ, ສອດຄ່ອງກັບແນວທາງນະໂຍບາຍຂອງພັກ, ນຳມາຜົນປະໂຫຍດໃຫ້ແກ່ປະເທດຊາດເຮົາ;
3. ສອງອົງການ ສືບຕໍ່ປະສານງານ ແລະ ໃຫ້ການຮ່ວມມືໃນວຽກງານຕິດຕາມກວດກາການຈັດຕັ້ງປະຕິບັດລັດຖະທໍາມະນູນ ແລະ ກົດໝາຍໃນຂົງເຂດວຽກງານການຕ່າງປະເທດ, ການຈັດຕັ້ງປະຕິບັດຂໍ້ຕົກລົງ, ສັນຍາ ແລະ ສົນທິສັນຍາສາກົນ ທີ່ ສປປລາວ ໄດ້ເປັນພາຄີ; ການຕິດຕາມກວດກາ ວຽກງານຊາຍແດນແຫ່ງຊາດ, ວຽກງານກົງສຸນ, ການເຄື່ອນໄຫວຂອງອົງການຈັດຕັ້ງສາກົນທີ່ຂຶ້ນກັບລັດຖະບານ, ວຽກງານສິດທິມະນຸດ ແລະ ບັນຫາອື່ນໆຕາມທິດຊີ້ນໍາຂອງຂັ້ນເທິງ;
4. ເປັນເຈົ້າການ ໃນການກະກຽມ ແລະ ສະໜອງຂໍ້ມູນໃຫ້ແກ່ຄະນະຜູ້ແທນຂອງທັງສອງອົງການ ໃນການໄປເຄື່ອນໄຫວຢ້ຽມຢາມ, ແລກປ່ຽນບົດຮຽນ ກັບຕ່າງປະເທດ, ການເຂົ້າຮ່ວມກອງປະຊຸມລັດຖະສະພາພາກພື້ນ ແລະ ສາກົນ, ການຕ້ອນຮັບຄະນະຜູ້ແທນຕ່າງປະເທດ ທີ່ມາເຄື່ອນໄຫວຢ້ຽມຢາມ ສປປລາວ ແລະ ກະກຽມການເປັນເຈົ້າພາບຈັດກອງປະຊຸມອົງການລັດຖະສະພາພາກພື້ນ ແລະ ສາກົນ ແຕ່ຫົວທີ;
5. ເພີ່ມທະວີການປະກອບສ່ວນໃນການເຂົ້າຮ່ວມເຄື່ອນໄຫວວຽກງານການຕ່າງປະເທດ ຢ່າງຕັ້ງໜ້າ ເພື່ອຍົກສູງຖານະບົດບາດຂອງ ສປປລາວ ກໍຄືສະພາແຫ່ງຊາດ ໃນເວທີພາກພື້ນ ແລະ ສາກົນ;
6. ທັງສອງອົງການສືບຕໍ່ປະສານສົມທົບໃນການຄົ້ນຄວ້າ ແລະ ສະໜອງຂໍ້ມູນ-ຂ່າວສານດ້ານວິຊາການໃນການເຄື່ອນໄຫວວຽກງານການຕ່າງປະເທດ ເປັນຕົ້ນແມ່ນການແລກປ່ຽນຂໍ້ມູນກ່ຽວກັບການພົວພັນຮ່ວມມືໃນຂອບສອງຝ່າຍ ແລະ ຫຼາຍຝ່າຍ, ສະພາບການພົ້ນເດັ່ນ ຂອງພາກພື້ນ ແລະ ສາກົນ ເພື່ອຄວາມເປັນເອກະພາບໃນການຕີລາຄາສະພາບການໃນແຕ່ລະໄລຍະ;
7. ສືບຕໍ່ໃຫ້ການສະໜັບສະໜູນເຊິ່ງກັນ ແລະ ກັນ ໃນການພັດທະນາດ້ານຊັບພະຍາກອນມະນຸດ ແລະ ສ້າງຄວາມເຂັ້ມແຂງທາງດ້ານວິຊາການ ເປັນຕົ້ນແມ່ນຄວາມຮູ້ກ່ຽວກັບສົນທິສັນຍາ ແລະ ກົດໝາຍສາກົນ, ວຽກງານດ້ານສິດທິມະນຸດ, ວຽກງານດ້ານພິທີການທູດ, ວຽກງານກົງສຸນ, ການສ້າງພະນັກງານແປພາສາມືອາຊີບ, ການຍົກລະດັບພາສາຕ່າງປະເທດ ແລະ ວຽກງານອື່ນໆ ທີ່ມີຄວາມຈຳເປັນໃນການເຄື່ອນໄຫວວຽກງານການຕ່າງປະເທດໃນໄລຍະໃໝ່;
8. ສະເໜີໃຫ້ການນໍາຂອງສອງອົງການເອົາໃຈໃສ່ໃນການສຶກສາອົບຮົມການເມືອງ-ແນວຄິດ, ຍົກສູງຄວາມຮັບຜິດຊອບໃນການປະຕິບັດໜ້າທີ່ການເມືອງ ແລະ ເພີ່ມທະວີການພົວພັນປະສານງານໃຫ້ມີປະສິດທິຜົນ ໃນຖັນແຖວພະນັກງານຂອງຕົນ ເພື່ອຮັບປະກັນການຈັດຕັ້ງປະຕິບັດ ບົດບັນທຶກສະບັບນີ້ເປັນຢ່າງດີ.